Hightech-radio fra Danita
En af verdens mest avancerede walkietalkies. Sådan omtaler Danitas Radio sit nyeste håndapparat til privatradio, Danita 608, der for nylig er kommet på markedet.
Og avanceret er den. Så at sige alle funktioner er processorstyrede, og brugeren kan indprogrammere sine helt personlige indstillinger af automatisk squelch, fem "favoritkanaler", to-kanal-scan, høj/lav udgangseffekt og alle de andre funktioner.
Sådan en hightech-radio er dog ikke i sig selv nogen ny opfindelse. Hos privatradioforhandleren I.C. Communication i Valby i København konstaterer indehaveren, elektronikingeniør Frank Jensen, at Danita 608 er forbigået hans opmærksomhed. Men til gengæld kan hans butik tilbyde fire andre avancerede håndapparater, hvoraf især et af dem, Midland Alan 42, ifølge ham godt kan hamle op med beskrivelsen af Danita-radioen.
Og så skal man også tænke på, at selve systemet med lagring af personlige indstillinger jo i en efterhånden længere årrække har været kendt fra f.eks. fjernsyn.
Retfærdighedsvis skal det dog nævnes, at Danita 608 ikke er den dyreste håndwalkie, der er set på markedet. Blandt fire forskellige forhandlere fandt Privatradionyt den laveste pris hos Midtkom i Viborg, 795 kroner incl. moms.